**REPUBLIKA SRBIJA**

**NARODNA SKUPŠTINA**

**BIBLIOTEKA NARODNE SKUPŠTINE**

**Tema: ULOGA I ORGANIZACIJA PARLAMENATA U PROCESU PREGOVORA O PRISTUPANjU EVROPSKOJ UNIJI**

**Datum: 01.07.2013**

**Br.: Z-09/13**

**Ovo istraživanje je uradila Biblioteka Narodne skupštine za potrebe rada narodnih poslanika i Službe Narodne skupštine. Za više informacija molimo da nas kontaktirate putem telefona 3026-532 i elektronske pošte** [***istrazivanja@parlament.rs*.**](mailto:istrazivanja@parlament.rs) **Istraživanja koja priprema Biblioteka Narodne skupštine ne odražavaju zvanični stav Narodne skupštine Republike Srbije.**

**S A R D Ž A J**

[**UVOD 3**](#_Toc361838530)

[**ULOGA I ORGANIZACIJA PARLAMENATA**](#_Toc361838531)

[**U PROCESU PREGOVORA O PRISTUPANjU EVROPSKOJ UNIJI 3**](#_Toc361838532)

[**Estonija** 3](#_Toc361838533)

[**Kipar** 4](#_Toc361838534)

[**Litvanija** 5](#_Toc361838535)

[**Makedonija** 6](#_Toc361838536)

[**Mađarska** 8](#_Toc361838537)

[**Hrvatska** 9](#_Toc361838538)

[**Poljska** 11](#_Toc361838539)

[**Rumunija** 12](#_Toc361838540)

[**Slovačka** 13](#_Toc361838541)

[**Slovenija** 15](#_Toc361838542)

[**Crna Gora** 17](#_Toc361838543)

[**ZAJEDNIČKI PARLAMENTARNI ODBORI, FORMIRANjE, OBAVEZE I PRAKSA 20**](#_Toc361838544)

[**Estonija** 21](#_Toc361838545)

[**Kipar** 22](#_Toc361838546)

[**Litvanija** 22](#_Toc361838547)

[**Makedonija** 22](#_Toc361838548)

[**Mađarska** 23](#_Toc361838549)

[**Hrvatska** 23](#_Toc361838550)

[**Poljska** 24](#_Toc361838551)

[**Rumunija** 24](#_Toc361838552)

[**Slovačka** 25](#_Toc361838553)

[**Slovenija** 25](#_Toc361838554)

[**Crna Gora** 26](#_Toc361838555)

[**Češka** 27](#_Toc361838556)

[***Izvori informacija* 27**](#_Toc361838557)

**UVOD**

Proces pregovaranja o pristupanju Evropskoj uniji zahteva zajedničko delovanje svih organa vlasti, pri čemu parlament kao predstavničko telo, ima posebnu ulogu u ostvarivanju transparentnosti i demokratskog karaktera samog procesa. Parlamenti imaju različite organizacione, pravne i političke modele kojima se uključuju u proces pregovora o pristupanju Evropskoj uniji. Međutim, zadaci koje treba da ispune u tom procesu su u, priličnoj meri, slični. Na osnovu iskustava i najbolje prakse kako bivših zemalja kandidata tako i zemalja kandidata, obuhvaćenih ovom analizom, primetno je da su glavne oblasti parlamentarnog delovanja u pregovaračkom procesu pristupanja Evropskoj uniji:

• usklađivanje zakonodavstva (preuzimanje pravnih tekovina EU),

• praćenje i nadzor procesa evropskih integracija,

• međuparlamentarna saradnja,

• promovisanje prava i obaveza koje proizilaze iz procesa pristupanja Evropskoj uniji.

Uporednom analizom obuhvaćeni su i Zajednički odbori za stabilizaciju i pridruživanje, kao tela koja parlamenti obrazuju po osnovu obaveza preuzetih sporazumom o stabilizaciji i pridruživanju.

Bez obzira na različite organizacione aspekte, uloga parlamenata bila je sve značajnija kako je napredovao proces pregovora o pristupanju Evropskoj uniji.

**ULOGA I ORGANIZACIJA PARLAMENATA**

**U PROCESU PREGOVORA O PRISTUPANjU EVROPSKOJ UNIJI**

**Estonija**

Parlament Estonije nije usvojio nijedan akt kojim bi se uređivala procedura usklađivanja estonskog zakonodavstva sa zakonodavstvom Evropske unije niti su usvajani posebni akti koji bi regulisali odnos Vlade i Parlamenta u procesu pregovaranja. Ovim poslovima bavio se Odbora za evropske poslove koji je, osnovan 2003. godine kao poseban odbor.[[1]](#footnote-1)

Uloga Parlamenta i Odbora u procesu pregovora nije bila pravno regulisana pa se i nadzorna uloga Odbora više svodila na primenu dobre prakse i običaja. Jedan od glavnih zadataka Odbora za evropske poslove (u saradnji sa Odborom za spoljne poslove) bilo je predlaganje izmena skupštinskog Poslovnika i drugih akata koja su se odnosila na ulazak Estonije u Evropsku uniju. Odbor je, preko svojih članova koji su ujedno bili i članovi drugih skupštinskih odbora, imao uvid i u proceduru usklađivanja akata. Sve do izmena Poslovnika 2004. godine Odbor je, između ostalog, nadzirao rad Vlade u toku predpristupnih i pristupnih pregovora i Vlada je uvek upoznavala Odbor sa svojim aktivnostima u vezi utvrđivanja pregovaračkih pozicija Estonije. Sve primedbe i mišljenja Odbora, Vlada je uvažavala. Odbor je preuzeo ulogu foruma koji je okupljao civilni sektor, kao i predstavnike zakonodavne i izvršne vlasti po pitanjima pozicija Estonije u pregovaračkom procesu. i bio je uključen u kampanju koja se odnosila na predstavljanje koristi i obaveza koje proces pristupanja EU donosi Estoniji i njenim građanima.

Takođe, od 1997. godine članovi Odbora bili su posmatrači pri Konferenciji odbora za evropske poslove zemalja članica EU *(Conference of the committees of the national Parliaments of the European Union Member States – COSAC)*.[[2]](#footnote-2) Nakon ulaska Estonije u EU, 2004. godine, članovi Odbora su postali i zvanični predstavnici Estonije u Konferenciji i glavni zadatak Odbora bilo je razmatranje svih aspekata procesa pridruživanja u cilju uspešnog potpisivanja sporazuma o pridruživanju. Osim toga, članovi Odbora su razvijali različite oblike saradnje na političkom nivou jer je za pridruživanje EU potreba saglasnost svih država članica. Takođe, u toku procesa pristupanja, održavani su sastanci predsednika odbora za evropske poslove, takozvani 5+1 sastanci, kojima je, pored Estonije, prisustvovala Poljska, Slovenija, Mađarska, Češka i Kipar. Uspostavljeni bilateralni i multilateralni odnosi održavaju se i danas. Pored toga, Odbor je učestvovao u promovisanju prava i obaveza koje proističu iz pristupanja Estonije Evropskoj uniji u cilju edukacije građana. Takođe, Odbor je u Parlamentu inicirao i više debata o EU (1998., 2000., 2001., 2002. i 2003. godine) koje su imale status debata od nacionalnog značaja u oblasti spoljne politike.

Odbor za evropske poslove ima 19 članova koji su istovremeno i članovi drugih odbora po čemu se ovaj odbor razlikuje od drugih radnih tela.

**Kipar**

Proces pregovaranja o pristupanju Kipra EU, podrazumevao je i određene organizacione promene u kiparskom Parlamentu. Najpre je Odbor za inostrane poslove promenio naziv u Odbor za inostrane i evropske poslove (1999. godine) što je rezultiralo proširenjem nadležnosti i povećanjem broja članova na 19 što ga je činilo najvećim odborom. Ovo je bilo neophodno za efikasno uključivanje Odbora u zakonodavne i ostale aktivnosti u vezi harmonizacije nacionalnog zakonodavstva sa pravnim tekovinama EU.

Tri godine kasnije, 2001. urađena je nova podele poslova i formirana su dva radna tela - Odbora za inostrane poslove i Odbora za evropske poslove. Novoformirani Odbor za evropske poslove bio je zadužen za nadzor pregovora o pristupanju tako da ga je i Vlada redovno izveštavala. Osim ovoga, Odbor su redovno izveštavali o toku pregovaračkog procesa i koordinator za harmonizaciju (prethodnii naziv - šef delegacije za pregovore o pristupanju Kipra Evropskoj uniji), ministar spoljnih poslova i drugi vladini zvaničnici. Na ovim sastancima su i članovi Odbora iznosili stavove koordinatoru radi upoznavanja Vlade koja je to kasnije pažljivo razmatrala. U okviru parlamentarne kontrole izvršne vlasti u procesu pridruživanja, nakon odobrenja svakog predloga zakona koji se usklađivao sa pravom EU, Odbor je nadzirao i evidentirao obaveze Vlade u odnosu na realizaciju zakona i, s tim u vezi, redovno saslušavao ministre.

U nameri da se usklađivanje nacionalnog zakonodavstva sa EU propisima završi na vreme, Odbor je često koristio skraćenu proceduru za razmatranje akata čemu je prethodio dogovor predsednika parlamentarnih stranaka. Na ovaj način, Odbor je razmotrio 1 148 akata i uputio ih Parlamentu na usvajanje.

Odbor za evropske poslove bio je povezan sa Evropskim parlamentom, kao i sa parlamentima država članica Evropske unije i država kandidata za ulazak u EU. Članovi Odbora prisustvovali su brojnim konferencijama i sastancima, kao što je Konferencija odbora za evropske poslove zemalja članica EU *(COSAC).* Kako bi mogao u potpunosti ostvariti ovu ulogu, Odboru su pomoć pružale stručne službe, naročito Služba za evropske poslove i Služba za međunarodne poslove.

Takođe, Odbor za evropske poslove formirao je Pododbor za komunikaciju sa građanima. Pododbor je bio zadužen za komunikaciju i informisanje građana o najvažnijim pitanjima iz oblasti evropskih integracija, ali i o tome kako će pristupanje Evropskoj uniji uticati na njihove živote. Organizovane su debate na nacionalnom nivou, kao i seminari i radionice, koji su bili otvoreni i za predstavnike medija.

**Litvanija**

Parlament Litvanije imao je aktivnu ulogu u procesu pregovora o pristupanju Evropskoj uniji. Pre svega, to se ogledalo u procesu usklađivanja zakonodavstva Litvanije sa pravnim tekovinama Evropske unije. Tokom pregovora Parlament je ustanovio praksu da se predlozima zakona koji se usklađuju da prioritet, a hitan postupak je bio primenjivan kroz faze usvajanja zakonodavstva. Svaki predlog zakona koji se usklađivao sa pravnim tekovinama EU bio je posebno obeležen kako bi se razlikovao od onih koji to nisu. Takođe, kolege navode da je Parlament imao ulogu i u kontroli vladinih pregovaračkih pozicija i praćenju napretka pregovora o pristupanju kao i u izgradnji širokog političkog konsenzusa prema članstvu u Evropskoj uniji i uklanjanju mogućih prepreka.

Parlament je 1997. godine osnovao Odbor za evropske poslove, koji je bio glavno telo nadležno za pitanja u vezi sa procesom evropskih integracija i Evropske unije. Ovaj Odbor je ranije funkcionisao kao pododbor za pitanja Evropske unije u okviru Odbora za spoljne poslove. Ovaj Odbor je bio blisko uključen u temeljno pripremanje Nacionalnog programa za usvajanje pravnih tekovina Evropske unije, naročito uzimajući u obzir, zaključke o izveštajima Evropske komisije o napretku Litvanije ka članstvu. Parlament je, na predlog Odbora za evropske poslove usvojio nekoliko rezolucija, pozivajući Vladu da ubrza izradu zakona koji su najvažniji za proces usklađivanja zakonodavstva i usvajanja pravnih tekovina EU. Odbor je takođe koordinirao predloge za dnevni red sednica Parlamenta, sa ciljem da sve zakonske predloge, koji imaju za cilj usklađivanje zakonodavstva uključe u dnevni red sednice.

Nakon početka pregovora 2000. godine, Odbor je obavljao funkciju nadzora vladinih pregovaračkih pozicija, koje je u toku pregovora izradila Delegacija za pregovore, a odobrila Vlada za svako poglavlje pregovora. U vreme pregovora nisu usvojeni posebni akti u vezi sa saradnjom parlamenta i Vlade, ali je Parlament 2002. godine oformio Radnu grupu sa zadatkom izrade koncepta međusobne saradnje Parlamenta i Vlade u vezi sa pitanjima članstva u Evropskoj uniji, nakon pristupanja. Rezultati rada Radne grupe bili su dalje prezentovani i doveli su do usvajanja Ustavnog zakona o članstvu Litvanije u Evropskoj uniji, kojim je, između ostalog, detaljno uređen odnos Vlade i Parlamenta, kao i do relevantnih izmena Poslovnika Parlamenta, u vezi sa tim.

**Makedonija**

Makedonija nije dobila datum za početak pregovora sa Evropskom unijom, i još uvek nije u potpunosti organizovala pregovaračke strukture, te time ni jasno odredila ulogu Parlamenta u tom procesu.

Odbor za evropske poslove je nadležno parlamentarno telo u procesu pridruživanja Evropskoj uniji i njegovi glavni zadaci su nadgledanje ovog procesa i aktivnosti Vlade i državnih institucija u procesu evropskih integracija. Ovaj Odbor daje mišljenja i preporuke, a nadzire proces usklađivanja zakonodavstva sa pravnim tekovinama Evropske unije. U dokumentu Institucionalna platforma i principi za vođenje pregovora sa Evropskom unijom, koju je Vlada usvojila 2007. godine, preporučuje se angažovanje Parlamenta, odnosno nadležnog odbora, u procesu usvajanja pregovaračkih pozicija, pre njihovog usvajanja na Vladi.

S obzirom da se uz predloge zakona dostavlja Izjava o usklađenosti, kao i Tabela o usklađenosti, kolege iz makedonskog Parlamenta smatraju da nadležni odbori jesu u mogućnosti da imaju detaljan uvid u usklađivanje zakonodavstva sa pravnim tekovinama Evropske unije, što je u najtešnjoj vezi sa samim procesom pregovora o pristupanju. Oni su mišljenja da po početku razmatranja i usvajanja pregovaračkih pozicija Odbor za evropske integracije može pozivati na svoje sednice, ne samo predstavnike Vlade, već i svih nadležnih ministarstava po pregovaračkim poglavljima i predstavnike nadležnih parlamentarnih odbora i time vršiti značajnu političku i parlamentarnu kontrolu nad ovim procesom.

Makedonski Parlament ima još jedno posebno telo sa nadležnostima u vezi sa procesom evropskih integracija, Nacionalni savet za evropske integracije, ustanovljeno 19. novembra 2007. godine, Odlukom Parlamenta. Ovo telo je polu-parlamentarnog karaktera, a čine ga 15 članova i 9 zamenika članova. Članstvo u ovom telu ima 9 narodnih poslanika-članovi i 9 narodnih poslanika- zamenici članova, zamenik predsednika Vlade zadužen za evropske integracije, predstavnik Kabineta Predsednika Republike, predstavnik Kabineta Premijera, i predstavnici makedonske Akademije nauka i umetnosti, Zajednice gradova i opština i Udruženja novinara. Šest članova Nacionalnog saveta koji nisu narodni poslanici učestvuju u radu ovog tela, bez prava glasa. Iz redova narodnih poslanika biraju se Predsednik i zamenik Predsednika. Predsednik iz opozicione stranke u Parlamentu, a zamenik iz stranke vladajuće koalicije i po tri člana i zamenika člana iz opozicionih stranaka u Parlamentu i stranaka vladajuće koalicije. Članovi i zamenici članova su po službenoj dužnosti predsednik Odbora za evropske integracije i zamenik predsednika, predsednik Odbora za spoljne poslove i zamenik predsednika, kopredsedavajući Zajedničkog parlamentarnog odbora Makedonije i Evropske unije i jedan od zamenika kopredsedavajućeg.

Nacionalni savet je usvojio Poslovnik 25. oktobra 2011. godine i njime regulisao rad, prava i obaveze članova, javnost rada, kao i stručnu i administrativnu podršku radu ovog tela. Ovo telo takođe ima u nadležnosti nadzor nad procesom usklađivanja zakonodavstva, procesom pridruživanja, kao i procesom pregovora o pristupanju Evropskoj uniji.

**Mađarska**

Pregovarački proces između Mađarske i Evropske unije zvanično je počeo 1998. godine mada je njihova saradnja započela mnogo pre toga. Vlada je bila ta koja je odredila glavne ciljeve i donela plan aktivnosti koji je odobrio Parlament. O realizaciji tog plana Vlada je redovno zaveštavala Parlament. Pre stupanja Mađarske u članstvo EU, nije postojao poseban zakon koji bi regulisao odnos Parlamenta i Vlade. Ustavom i Poslovnikom bile su jasno definisane nadležnosti radnih tela a najznačajniju ulogu u procesu pridruživanja imao je Odbor za evropske integracije.[[3]](#footnote-3) Tokom procesa pridruživanja, javila se potreba da stalni odbori obrazuju pododbore za integracije koji su kontrolisali usklađenost predloga zakona sa pravnim tekovinama Evropske unije.

U toku procesa pridruživanja, mađarski Parlament je 1992. godine osnovao posebno telo Odbor za pitanja Evropske zajednice koji je bio zadužen za saradnju sa Evropskim parlamentom i imao je poseban status. Dve godine kasnije,1994. godine, kao stalno radno telo, osnovan je Odbor za evropske integracije koji je bio nadležan za:

- praćenje procesa pridruživanja;

- razmatranje poglavlja u toku pravne provere usklađenosti zakona i propisa sa *acquis communautaire (screening)* i pregovaračkih pozicija;

- obavljanje razgovore s ambasadorima pre odlaska na njihovu diplomatsku dužnost u zemlje EU;

- razmatranje Izveštaja Vlade o napretku, odnosno praćenje ispunjavanja obaveza preuzetih Evropskim sporazumom (rađeno na osnovu parlamentarne Rezolucije koju je predložio Odbor 1993. godine)[[4]](#footnote-4);

- razmatranje dela predloga zakona o budžeta i to onoga koji se odnosio na proces integracija;

- iniciranje rasprave u Parlamentu o procesu pristupanja (1995. i 1999. godine),

- održavanje bilateralnih kontakte sa odborima drugih parlamenata kako država članica EU tako i sa zemljama koji su bile u procesu pridruživanja.

Za vreme pristupanja, Parlament je samo nadgledao aktivnosti Vlade i pokušavao da upozna poslanike sa procesom pristupanja EU, tako što je formirao profesionalni tim i zauzimao opšti stav o pregovorima. Generalno, u toku procesa pristupnih pregovora, Parlament je razmatrao aktivnosti Vlade, a poslanici su mogli izraziti svoje mišljenje vezano za proces, ali ono nije bilo obavezujuće. Od 1999. godine postojala je redovna procedura da se jednom godišnje, na plenarnoj sednici, raspravlja o temama vezanim za Evropsku uniju. Tada se, na primer, raspravljalo o Izveštaju o napretku ili o napretku procesa pregovora. Raspravu je otvarao ministar inostranih poslova, a zaključivao je predsednik Vlade jer je proces pristupanja vođen sa snažnom ulogom izvršne vlasti. Mađarska Vlada je definisala glavne ciljeve i plan priprema za pregovore a 2000. godine, Zajedničkom izjavom parlamentarnih političkih stranaka, promoviše se proces pravne harmonizacije u Parlamentu, kako bi Mađarska mogla ispuniti sve obaveze u procesu pristupanja.

Tokom pregovora o pristupanju postojao je konsenzus između Parlamenta i Vlade, s tim, što je zadatak Vlade bilo pregovaranje dok je Parlament imao savetodavnu ulogu. Nakon pristupanja, njihov odnos je regulisan Zakonom LIII o saradnji Parlamenta i Vlade u poslovima evrointegracija, iz 2004. godine *(The Act LIII. of 2004. on the Parliament and the Government cooperation in the EU affairs)* i Rezolucijom 46/1994 (IX. 30) OGY o Poslovniku Parlamenta Republike Mađarske *(Resolution 46/1994 (IX. 30) OGY on the Standing Orders of the Parliament of the Republic of Hungary)*.

Odbor za evropske poslove danas broji 21 člana (varirao od 15 – 21) i odražava sastav trenutnog saziva Parlamenta Mađarske. Inače, u Parlamentu su formirani i pododbori za integraciju, koji su se bavili pitanjima vezanim za EU, harmonizacijom zakonodavstva, i bili su uključeni u proces pregovora.

**Hrvatska**

Nadležnosti Hrvatskog sabora u procesu pristupanja Hrvatske Evropskoj uniji normativno su određene i institucionalno sprovedene i usmerene na pravnu i političku kontrolu procesa pridruživanja.

Glavni zadatak Sabora u pretpristupnom procesu bilo je usklađivanje zakonodavstva Republike Hrvatske s pravnim tekovinama EU koje se vršilo na osnovu plana usklađivanja zakonodavstva koji Sabor je donosio za tekuću godinu a u skladu sa Programom Vlade za preuzimanje i sprovođenje pravnih tekovina EU. Usklađeni predlozi zakona pri ulasku u parlamentarnu proceduru dobijali su posebnu oznaku P.Z.E. i po pravilu su se donosili po hitnom postupku. Svaki takav predlog morao je sadržavati i popunjene instrumente usklađenosti – izjavu o usklađenosti predloga akta i uporedni prikaz podudaranja odredbi akta.

U procesu pristupanja Evropskoj uniji, Hrvatski sabor učestvovao je putem svojih radnih tela. Praćenje usklađivanja pravnog sistema u odnosu na pravne tekovine EU bilo je u nadležnosti Odbora za evropske integracije koji je osnovan 2000. godine. Odbor je raspravljao o predlozima zakona koji su nosili oznaku P.Z.E. i razmatrao je priloženu izjavu o usklađenosti i uporedni prikaz pojedinog zakonskog predloga kako bi utvrdio da li je i u kojoj meri, pojedini zakonski predlog usklađen s pravnim tekovinama EU. Nakon toga, Odbor je podnosio Saboru izveštaj koji je sadržavao ocenu usklađenosti. Osim ovoga, Odbor je bio zadužen i za praćenje izvršavanja prava i obaveza Hrvatske proisteklih iz međunarodnih ugovora (Savet Evrope), programa pomoći i saradnje Evropske unije kao i za razvijanje saradnje sa drugim relevantnim subjektima.

Procedura usklađivanja hrvatskog zakonodavstva sa pravnim tekovinama EU, normativno je precizirana 2001. godine, izmenama i dopunama Poslovnika (čl. 131-161). Na osnovu toga, napravljena je razlika između zakonodavstva koje se usklađuje i onoga koje se ne usklađuje tako što ovo prvo sadrži oznaku „P.Z.E“. Izmenom člana 161. predviđeno je da se ovi zakoni donose po skraćenom postupku ako to zahteva predlagač, osim ako nadležno radno telo (Odbor za Ustav, Poslovnik i politički sistem ili Odbor za zakonodavstvo) ne predloži da se predlog zakona razmatra tokom prvog čitanja, zbog neusaglašenosti sa Ustavom ili pravnim sistemom. Poslovnik nije propisao obavezu glasanje o predlogu za skraćeni postupak prilikom usvajanja „evropskih“ predloge zakona za razliku od ostalih akata.

Političku kontrolu procesa pregovora o pristupanju sprovodio je Nacionalni odbor u čijoj nadležnosti je bilo praćenje pregovora o pristupanju Hrvatske EU.[[5]](#footnote-5) Odbor je delovao kao posebno telo Sabora od 2005. do 2011. godine a članovi su bili predstavnici svih parlamentarnih stranaka i odluke su se donosile konsenzusom. Odbor je imao i svojevrsnu ulogu foruma za konsultacije i raspravu između parlamentarnih stranaka i Vlade. Za to vreme učesnici u procesu pregovora imali su i određene obaveza prema Odboru. Tako je šef delegacije za pregovore o pristupanju podnosio redovne izveštaje o pregovorima, najmanje jednom u tri meseca. Premijer, predsednik i potpredsednici Sabora, šef delegacije i glavni pregovarač i šef pregovaračke grupe učestvovali su u radu ovog odbora, u okviru diskusije o pojedinim oblastima. Hrvatski sabor se zalagao za transparentno vođenja pregovora o pristupanju, kao i za svoje aktivno učešće u raspravi o svim pitanjima koja su se javila tokom pregovora.

Parlamentarni nadzor nad aktivnostima Vlade utvrđen je Ustavom Republike Hrvatske i Poslovnikom Hrvatskoga sabora, dok je sam proces pristupanja Hrvatske uređen drugim relevantnim dokumentima kao što su:

- Rezolucija o pristupanju Republike Hrvatske Evropskoj uniji (2002.);

- Izjava hrvatskih parlamentarnih stranaka o početku pregovora Republike Hrvatske i Evropske unije (2004.);

- Deklaracija o osnovnim načelima pregovora za punopravno članstvo Republike Hrvatske u Evropskoj uniji (2005.);

- Rezolucija o strategijskim odrednicama pregovora Republike Hrvatske s Evropskom unijom (2005.);

- Izjava Hrvatskoga sabora i Vlade Republike Hrvatske o zajedničkom delovanju u procesu pregovora za članstvo u Evropskoj uniji (2005.).[[6]](#footnote-6)

Takođe, Sabor je svake godine raspravljao o vladinom godišnjem programu za pristupanje EU, odnosno, programu za preuzimanje i sprovođenje pravnih tekovina i usvajao plan usklađivanja hrvatskog zakonodavstva s pravnim tekovinama EU i to:

**-** Izveštaj o napretku pregovora **–** Vlada i šef državne delegacije, podnose izveštaje o napretku pregovora, najmanje dva puta godišnje, po završetku svakog šestomesečnog predsedavanja Unijom;

- Izveštaj o upotrebi pretpristupne pomoći – Vlada podnosi izveštaje o upotrebi pretpristupne pomoći, dva puta godišnje.

S obzirom na to da je Hrvatska dobila status kandidata za članstvo u EU u junu 2004. godine, Hrvatski sabor je započeo aktivnu saradnju sa Evropskim parlamentom i parlamentima drugih država kandidata, kao i država članica Evropske unije. Najznačajnija aktivnost se svakako odnosila na Konferenciju predsednika parlamenata zemalja Evropske unije, Konferenciju Zajednice i parlamentarnih odbora za evropske poslove Evropske unije i sastanke predsednika odbora za inostrane poslove zemalja članica EU.

**Poljska**

Donji dom poljskog Parlamenta, Sejm, nije bio formalno uključen u proces pregovora o pristupanju Poljske Evropskoj uniji. U skladu sa Ustavom Poljske iz 1997. godine, pitanjima spoljne politike bavi se Vlada, Savet ministara. Ipak, Vlada je obaveštavala Parlament o napretku postignutom tokom pregovora, kao i o izraženim stavovima o tom pitanju, iako su takve aktivnosti sprovedene u okviru redovnog parlamentarnog nadzora nad radom i aktivnostima Vlade. Stalni parlamentarni Odbor koji se bavi pitanjima Evropske unije, ustanovljen je 1992. godine, a Donji dom je od 1998. godine počeo sa praksom iznošenja mišljenja, u formi rezolucija, u vezi sa pitanjima članstva Poljske u Evropskoj uniji.

Što se tiče važnih dokumenata koji regulišu saradnju, 2000. godine predsednici Donjeg doma, Sejma i Gornjeg doma, Senata, zajedno sa predsednikom Vlade, sklopili su trilateralni sporazum sa ciljem ubrzanja procesa usvajanja pravnih tekovina Evropske unije. Ovaj sporazum omogućio je ustanovljavanje Odbora za evropske zakone u Sejmu, i ekvivalentnog Odbora za evropsko zakonodavstvo, u Senatu.

U Donjem domu Parlamenta, postojala su tri odbora uključena u proces usklađivanja zakonodavstva sa pravnim tekovinama Evropske unije i to: Odbor za evropske integracije, Odbor za spoljne poslove i već pomenuti, *ad hoc* Odbor za evropske zakone. Od 1997. godine Odbor za evropske integracije je dobio značajniju ulogu po pitanju usvajanja pravnih tekovina EU. Sva tri odbora odigrala su važnu ulogu u usklađivanju zakonodavstva, ali ne i što se tiče samih pregovora o pristupanju i pregovaračkih pozicija. U Senatu, Gornjem domu Parlamenta, postojala su dva odbora, Odbor za spoljne poslove i evropske integracije i Odbor za evropsko zakonodavstvo.

Donji dom Parlamenta bio je redovno obaveštavan o napretku u procesu pregovora i pristupanja Evropskoj uniji putem „Informacije o procesu pregovaranja“, koju je pripremao Vladin opunomoćenik za pregovore o pristupanju Poljske. Taj dokument je sadržao informacije o pregovorima kao i usklađenosti zakonodavstva i dopunjavao se na šest meseci. Članovi Parlamenta su mogli da budu konsultovani ili da iznesu mišljenje, ali nisu učestvovali u izradi pregovaračkih pozicija. Takođe, poslanicima su predstavljani samo sažeci pregovaračkih pozicija, i nisu bili informisani o njihovom potpunom sadržaju. Vladin opunomoćenik za pregovore redovno je prisustvovao sastancima u Odboru za evropske integracije i Odboru za spoljne poslove, kao i u Odboru za spoljne poslove i evropske integracije u Senatu i tom prilikom prezentovao izveštaje o napretku pregovaračkog procesa i odgovarao na pitanja poslanika.

Saradnja Vlade i Parlamenta uspostavljena je 2004. godine pravno obavezujućim Aktom o saradnji između Saveta ministara, Sejma i Senata po pitanjima članstva Poljske u Evropskoj uniji. Ovaj akt je kasnije izmenjen i dopunjen, kako bi se prilagodio novoj ulozi Parlamenta, u skladu sa izmenama u Ugovoru iz Lisabona.

**Rumunija**

Rumunija je zvanično podnela zahtev za članstvo u Evropskoj uniji 22. juna 1995. godine, a pregovori o pristupanju su počeli u 2000. godini. Parlament Rumunije imao je aktivnu ulogu u procesu pristupanja, ali je generalno, nadzor nad radom i aktivnostima Vlade u procesu pregovora o pristupanju Evropskoj uniji vršio u okviru uobičajenih procedura kontrole, tradicionalnim načinima, odnosno saslušavanjem ministara, interpelacijama, poslaničkim pitanjima.

Odbor za evropske integracije rumunskog Parlamenta osnovan je 1995. godine Rezolucijom Parlamenta, kao odbor koji radi po sopstvenim pravilima, ali ima status stalnog radnog tela. Ovaj Odbor je zajedničko telo oba doma Parlamenta, koji čine poslanici i senatori. Odbor za evropske integracije je imao značajnu ulogu u procesu pridruživanja Rumunije Evropskoj uniji kroz brojne kontakte koje je uspostavio sa evropskim institucijama, pre svega sa Evropskim parlamentom i sa *COSAC*-om, aktivnom posvećenošću pregovorima o pristupanju i ubrzanjem procesa usklađivanja zakonodavstva sa pravnim tekovinama Evropske unije. U osnovne nadležnosti ovog Odbora spadaju:

- staranje o tome da su sve odredbe Sporazuma o pridruživanju Rumunije Evropskoj uniji implementirane, a ciljevi Nacionalne strategije ispunjeni;

- učestvovanje, u okviru Zajedničkog parlamentarnog Odbora Rumunije i Evropske unije, u debatama o svim aspektima odnosa između Rumunije i Evropske unije, posebno onima koje se odnose na sprovođenje Sporazuma o pridruživanju Evropskoj uniji;

- davanje mišljenja o zakonskim inicijativama u vezi sa evropskim integracijama, kako bi rumunski zakoni bili usklađeni u što kraćem roku sa evropskim zakonodavstvom, tržišna ekonomija ojačana, a njena integracija u strukture i mehanizme Evropske unije znatno ubrzane;

- ovlašćenje za posebno razmatranje i davanje mišljenja na predloge zakona koji se usklađuju sa pravnim tekovinama Evropske unije, uz saglasnost najmanje jedne trećine svojih članova.

**Slovačka**

Odnos Narodne skupštine i Vlade, u toku pregovaračkog procesa, nije bio regulisan posebnim zakonodavstvom i glavna funkcija Skupštine bila je kontrolna i savetodavna. Najznačajniji zadatak Narodne skupštine u toku procesa pregovaranja o pristupanju EU bilo je stvaranje:

- pravnog okvira za proces usklađivanja zakonodavstva Slovačke sa EU tekovinama (izmene Ustava, Poslovnika);

- institucionalnog okvira unutar Skupštine, odnosno, reorganizacija Službe (uspostavljanje odgovarajućih odbora sa novim nadležnostima, specijalizovanim stručnim jedinicama unutar Službe);

- odgovarajućih kontrolnih mehanizama radi postizanja usklađenosti usvojenog zakonodavstva sa propisima EU (npr. izjava o usklađenosti , tabela o usklađenosti);

- određenih informativnih mehanizama u cilju promovisanja evropskih vrednosti kod građana;

- povoljnog poslovnog okruženja kroz stručne obuke poslanika i zaposlenih u Službi o nastanku, razvoju i organizaciji Evropske unije:

Takođe, Skupština je usvojila više dokumenta kojima je regulisala sopstvenu ulogu u procesu pregovora: „Glavni zadaci Narodne skupštine u procesu usklađivanja slovačkog zakonodavstva zakonodavstvu Zajednice“ (1996.) i „Narodna skupština i njena uloga u procesu integracije“ (1999.). Osim toga, Skupština je imala važnu ulogu prilikom ratifikacije Sporazuma o pristupanju (1993.), izmeni Ustava (tzv. „Evro-amandman“, 2001.), raspisivanja referenduma o pristupanju Slovačke EU (2003.) i ratifikaciji Ugovora o pristupanju Republike Slovačke Evropskoj uniji (2003.). Kasnije, nakon članstva, odnos je formalizovan kroz Ustavni zakon o saradnji Narodne skupštine i Vlade u poslovima vezanim za Evropsku uniju (Constitutional law No. 397/2004 Coll.).[[7]](#footnote-7)

Tokom procesa pristupanja Republike Slovačke, Evropskoj uniji, ali i nakon toga, Narodna skupština je veliku pažnju posvetila razmeni informacija kroz članstvo u različitim organizacijama kao što je Evropski centar za parlamentarno istraživanje i dokumentaciju (ECPRD), Interparlamentarna razmena informacija o Evropskoj uniji, (InterParliamentary EU information eXchange – IPEX), EuroVoc (višejezički, multidisciplinarni tezaurus) i dr.

U periodu pristupanja EU Skupština je promovisala ciljeve Republike Slovačke proisteklih iz Sporazuma o pridruživanju, nadgledala rad Vlade i usklađivala zakonodavstvo sa pravnim tekovinama EU. Predlozi zakona koje je trebalo uskladiti sa pravnim tekovinama EU nisu imali prioritet prilikom usvajanja niti su se usvajali po hitnom postupku. Ovo, zbog toga, što je Vlada imala ustavna ovlašćenja da donosi uredbe sa zakonskom snagom u slučajevima kada je trebalo da prenese deo svojih ovlašćenja na Evropske zajednice ili Evropsku uniju (članu 7. stav 2).

Tokom pretpristupnog i pristupnog perioda (1993-2004) ključni akteri u tom procesu bili su Odbor za pravna pitanja (tačnije Komisija za aproksimaciju), Odbor za inostrane poslove, Odbor za evropske integracije i Zajednički parlamentarni odbor Republika Slovačka - EU.

Odlukom Narodne skupštine obrazovan je najpre Odbor za evropske integracije, 1996. godine, dok je Odbor za evropska pitanja formiran 2005. godine u skladu sa Poslovnikom. Skupština je izabrala predsednika i članove Odbora za evropske integracije u skladu sa proporcionalnom zatupljenošću stranaka. Članovi Odbora bili su istovremeno i članovi drugih odbora i parlamentarnih delegacija uključujući i Zajednički parlamentarni odbor. Odbor za evropske integracije svoj rad je zasnivao na Memorandumu Vlade Republike Slovačke o prijemu u članstvo Evropske unije i na Strategiji Republike Slovačke o integraciji u Evropsku uniju. Ovo su ujedno bile i osnove na kojima je Odbor sprovodio i svoju nadzornu funkciju.

Vlada je periodično (dva puta godišnje) izveštavala Odbor odnosno Skupštinu o napretku pregovaračkog procesa i dostavljala svu odgovarajuću dokumentaciju. Odbor je davao i svoje predloge i mišljenja u pogledu pregovaračkih pozicija i saslušavao je glavne učesnike u procesu pregovaranja. Osim ovoga, Odbor je nadgledao sprovođenje Sporazuma o pridruživanju kao i prioriteta iz Partnerstva o pristupanju, zatim pratio aproksimaciju zakonodavstva i primenu Nacionalnog programa za usvajanje pravnih tekovina EU, nadgledao aktivnosti u vezi EU fondova (PHARE, ISPA, SAPARD), sarađivao sa Savetom za pridruživanje, delegacijom Evropske komisije u Slovačkoj, radnim telima Skupštine i dr.

**Slovenija**

U Sloveniji je Parlament imao izuzetno aktivnu ulogu u procesu pregovora o pristupanju Evropskoj uniji. To se pre svega ogledalo kroz dva glavna zadatka: usklađivanje zakonodavstva sa pravnim tekovinama Evropske unije i potvrdu predloga pregovaračkih platformi/pozicija Slovenije u pregovorima o pristupanju sa Evropskom unijom. Naime, Parlament je učestvovao u izradi pozicija kada su u pitanju pre svega oblasti i teme u njegovoj nadležnosti, u skladu sa Ustavom i zakonom. Parlament je raspravljao o nacrtu pregovaračkih pozicija u okviru rokova predviđenih od strane institucija Evropske unije. Dodatno, najmanje jednom godišnje raspravljalo se o stanju u Evropskoj uniji i položaju Slovenije u pregovorima i budućem članstvu.

Parlament je 1999. godine usvojio poseban radni kalendar sa datumima rezervisanim za rasprave o evropskim zakonima. Do 2000. godine većina zakona je usvojena po skraćenom ili hitnom postupku, a 2002. godine usvojen je novi Poslovnik sa ciljem da se racionalizuje i skrati zakonodavna procedura na sledeći način: prvo čitanje počinje kada se predlog zakona uputi poslanicima; u skraćenoj i hitnoj proceduri, drugo i treće čitanje održavaju se na istoj sednici.

U Parlamentu Slovenije radna tela koja su značajno učestvovala u procesu pregovora o pristupanju su: Odbor za međunarodne odnose/spoljnu politiku, Specijalizovani Odbor za evropska pitanja/poslove i drugi resorni/nadležni odbori u okviru svog delokruga rada.

Odbor za međunarodne odnose, potom za spoljnu politiku, i pre početka pregovora o članstvu u Evropskoj uniji imao je aktivnu ulogu u procesu pridruživanja (npr. Obrada relevantnih dokumenata, održavanje javnih rasprava...). U vreme pregovora o pristupanju Odbor je raspravljao o predlozima pregovaračkih pozicija, prethodno razmatranih od strane nadležnih/matičnih odbora. Ovaj Odbor je potvrđivao predloge pregovaračkih pozicija na sednicama kojima su uobičajeno prisustvovali ministar za poslove Evropske unije, Kancelarija Vlade za Evropske poslove, resorno ministarstvo, šef pregovaračkog tima i često šira javnost. Odbor je takođe raspravljao o izveštajima o napretku Slovenije u procesu pridruživanja Evropskoj uniji i prioritetima predsedavanja svake zemlje u Savetu Evropske unije.

Specijalizovano radno telo, Odbor za Evropska pitanja/poslove formirano je 1996. godine sa osnovnim ciljem usklađivanja zakonodavstva, nadzora i koordinacije procesa evropskih integracija, saradnje sa institucijama, praćenja korišćenja fondova EU. Ovaj Odbor imao je u toku procesa pregovora o pristupanju niz specifičnih nadležnosti, a važio je za "koordinatora" za poslove u vezi sa Evropskom unijom u Parlamentu. Ovaj Odbor razmatra opšta pitanja koja se tiču evropskih integracija i dokumente Evropske komisije; koordinira rad radnih tela odgovornih za evropske integracije, daje mišljenja, preporuke i usmerava pažnju na neka pitanja od značaja; analizira posledice pristupanja Slovenije Evropskoj uniji - izrađuje izveštaje; organizuje prezentacije javnog mnjenja o pojedinim pitanjima vezanim za evropske integracije; razmatra program pristupanja Slovenije Evropskoj uniji i nadgleda sprovođenje; sarađuje sa institucijama u Sloveniji, sa institucijama Evropske unije i drugim zemljama po pitanju evropskih integracija; organizuje i koordinira podršku ponuđenu Sloveniji za proces pristupanja Evropskoj uniji; nadgleda proces usklađivanja slovenačkog zakonodavstva sa pravnim tekovinama EU; vrši druge poslove u vezi sa procesom pristupanja Evropskoj uniji.

Prema navodima kolega iz slovenačkog Parlamenta na samom početku procesa postojala je ambicija da će ovaj Odbor u potpunosti ocenjivati usklađenost predloga zakona sa pravnim tekovinama EU, međutim veoma brzo je uočen nedostatak ljudskih resursa, kao i nemogućnost praćenja dinamike rada Vlade. Iz tog razloga Odbor je u samom procesu vršio kontrolu usklađenosti samo predloga zakona u oblastima od najvećeg značaja, opšteg interesa. Odbor je vodio evidenciju o propisima Evropske unije koji su (nisu) preneti u nacionalno zakonodavstvo.

Druga radna tela nadležna za specifične oblasti, tj. u okviru svog delokruga rada, razmatrala su predloge pregovaračkih pozicija, pri čemu su usvajali zaključke, ponekad predlagali izmene, kao i usklađenost predloga zakona sa pravnim tekovinama EU.

Danas, funkcionisanje Slovenije u okviru Evropske unije regulisano je pre svega članom 3a Ustava Republike Slovenije, a odnos između Parlamenta i Vlade uređen je Zakonom o saradnji Parlamenta i Vlade u vezi sa poslovima Evropske unije, koji je stupio na snagu 23. aprila 2004. godine.

**Crna Gora**

Evropska komisija je u novembru 2010. godine objavila pozitivno Mišljenje o zahtevu Crne Gore za članstvo u Evropskoj uniji, što je rezultiralo odlukom Evropskog saveta o dodeli statusa kandidata Crnoj Gori u decembru iste godine. Nakon odluke Evropskog saveta, Crna Gora je uspostavljala strukture za pregovore, s ciljem formiranja tela neophodnih za vođenje pregovora na nacionalnom nivou.

U prolećnom Izvještaju o napretku Crne Gore u sprovođenju reformi, objavljenom u maju 2012. godine, Evropska komisija je preporučila otvaranje pregovora. U skladu sa tim, Savet (ministara) za opšte poslove je 26. maja 2012. godine doneo odluku o otvaranju pregovora, što je potvrđeno 29. juna na sastanku Evropskog saveta, čime je počela nova faza u procesu integracije Crne Gore u Evropsku uniju. Struktura za pregovore o pristupanju Crne Gore Evropskoj uniji uspostavljena je Odlukom Vlade Crne Gore od 2. februara 2012. godine.[[8]](#footnote-8) U tom smislu, Vlada je već 8. marta 2012. donela odluke o obrazovanju radnih grupa za pripremu pregovora o pristupanju Crne Gore Evropskoj uniji za poglavlja 23. i 24, budući da je planirano da u skladu sa novim pristupom Evropske komisije, Crna Gora pregovore o pristupanju započne tim poglavljima.

Proces pregovora sa Evropskom unijom podrazumeva uključenost svih nivoa vlasti i institucija u državi, pa u tom smislu Skupština Crne Gore ima značajnu ulogu, naročito u procesu usklađivanja nacionalnog zakonodavstva sa pravnim tekovinama Evropske unije. Skupština Crne Gore vrši proveru usklađenosti predloga zakona koje dostavlja Vlada, te stoga predlog zakona koji Vlada dostavlja mora sadržati tabelu usklađenosti i izjavu o usklađenosti koje doprinose boljoj pripremljenosti institucija za proces pregovora. U skladu sa Rezolucijom o ispunjavanju obaveza Crne Gore u okviru Sporazuma o stabilizaciji i pridruživanju, Vlada Crne Gore redovno dostavlja Odboru za međunarodnu saradnju i evropske integracije Skupštine Crne Gore Izveštaj o ispunjavanju obaveza iz Sporazuma o stabilizaciji i pridruživanju, kao i izveštaj o ukupnim aktivnostima u okviru procesa stabilizacije i pridruživanja EU. Odbor za evropske integracije i međunarodne odnose obavljao je ulogu praćenja i ocene usklađenosti predloga zakona sa pravom Evropske unije, sve do izmena Poslovnika koje se primjenjuju od 31. jula 2012. godine.

Odlukom o uspostavljanju strukture za pregovore o pristupanju Crne Gore Evropskoj uniji, u članu 3. stav 2. predviđeno je da Kolegijum za pregovore razmatra predloge pregovaračkih pozicija i nakon sprovedene procedure u nadležnom radnom telu Skupštine Crne Gore, dostavlja ih Vladi na usvajanje.

S obzirom na novu aktivnu ulogu i izazove koji proizlaze iz procesa pregovora i potrebu za kvalitetnim odgovorom na njih, kao i jačanjem nadzorne uloge, Skupština Crne Gore je u maju 2012. godine usvojila Odluku o izmenama i dopunama Poslovnika Skupštine Crne Gore.[[9]](#footnote-9) Odlukom je, između ostalog, predviđena podela pojedinih odbora, tako da je dotadašnji Odbor za međunarodne odnose i evropske integracije podeljen na Odbor za međunarodne odnose i dijasporu i Odbor za evropske integracije.

Odbor za evropske integracije ima sledeće nadležnosti:

- praćenje pregovora o pristupanju Crne Gore Evropskoj uniji,

- nadgledanje i ocena toka pregovora i davanje mišljenja i smernica, u ime Skupštine Crne Gore, o pripremljenim pregovaračkim pozicijama,

- razmatranje informacija o pregovaračkom procesu i

- razmatranje i davanje mišljenja o svim pitanjima koja se otvaraju tokom pregovora,

- razmatranje i ocena delovanja pregovaračkog tima.

Prema Planu rada Odbora za evropske integracije za 2013. godinu, članovi Odbora će biti informisani o pravnoj tekovini Evropske unije za određene oblasti, stepenu usklađenosti nacionalnih propisa sa evropskim zakonodavstvom, pregovaračkim pozicijama, kao i o akcionim planovima za sprovođenje reformi neophodnih za ispunjavanje uslova za otvaranje ili zatvaranje pregovaračkih poglavlja kroz redovnu komunikaciju sa pregovaračkim timom Crne Gore, rukovodiocima radnih grupa za pojedina poglavlja i predstavnicima Delegacije Evropske unije u Podgorici.

Osim toga, izmenama Poslovnika proširena su ovlašćenja matičnih odbora, u smislu da su odbori, u okviru svog delokruga, nadležni da prate i ocenjuju usklađenost predloga zakona sa pravnim tekovinama Evropske unije, kao i da na osnovu izveštaja Vlade prate i ocenjuju sprovođenje usvojenih zakona.

Uspostavljanjem posebnog Odbora za evropske integracije i proširenjem nadležnosti matičnih odbora na praćenje usklađivanja crnogorskih zakona sa pravnim tekovinama EU postavljena je osnova za pojačan i sistematski nadzor nad procesom pristupanja Evropskoj uniji. U tom smislu su u Akcionom planu za jačanje zakonodavne i kontrolne uloge Skupštine Crne Gore u 2013. godini[[10]](#footnote-10) predviđene aktivnosti koje se odnose na ulogu Odbora za evropske integracije, kao i saradnju ovog odbora sa matičnim odborima, u cilju donošenja što kvalitetnijeg zakonodavstva i uspešnijeg toka pregovora o pristupanju. Aktivnosti obuhvataju:

- razmatranje nacrta pregovaračkih pozicija po poglavljima na sednicama Odbora za evropske integracije i davanje mišljenja i sugestija, kao i, po potrebi, održavanje sednica radi dobijanja informacija o pripremi pregovaračkih pozicija od pregovaračkih struktura Vlade; Odbor će definisati model učešća članova matičnih odbora na ovim sednicama;

- Odbor za evropske integracije će, najmanje jednom u tri meseca, organizovati sednice na kojima će razmatrati napredak u pristupnim pregovorima u svakom pregovaračkom poglavlju za koje su pregovori započeti, na koje će, po potrebi, pozivati zainteresovane članove matičnih odbora;

- Odbor za evropske integracije, u saradnji sa matičnim odborima, organizovaće tematske forume po pojedinim pregovaračkim poglavljima, u obliku javnih tribina, okruglih stolova, itd, na kojima bi stručna i druga zainteresovana javnost imala priliku da iznese mišljenja i sugestije pre utvrđivanja pregovaračke pozicije i razmatranja od strane Odbora;

- Odbor za evropske integracije će redovno razmatrati izveštaje o realizaciji obaveza iz SSP i kvartalne izveštaje o ukupnim aktivnostima u okviru procesa stabilizacije i pridruživanja, koje dostavlja Ministarstvo spoljnih poslova i evropskih integracija.

U skladu sa novim pristupom Evropske komisije u vezi sa pregovorima o pristupanju Crne Gore Evropskoj uniji, u fazi tzv. skrininga učestvuje i Služba Skupštine Crne Gore. Vlada Crne Gore je do kraja aprila 2013. godina formirala 33 radne grupe za pripremu pregovora, u kojima, u svojstvu članova, učestvuju zaposleni u Službi Skupštine. Na ovaj način, zaposleni u Službi imaju mogućnost da steknu detaljan uvid u pravo Evropske unije, po pregovaračkim poglavljima, sa kojim treba uskladiti nacionalno zakonodavstvo, uključujući i informacije o novim propisima Evropske unije. Takođe, imaju kompletan pregled sadašnjeg stepena usklađenosti zakonodavstva Crne Gore sa primarnim i sekundarnim pravom Evropske unije. Ovo predstavlja prvi primer da služba parlamenta jedne zemlje kandidata učestvuje u analitičkom pregledu i oceni usklađenosti zakonodavstva Crne Gore sa pravnom tekovinom Evropske unije, kao i u izradi predloga pregovaračkih pozicija, uz podršku organa državne uprave i drugih organa i institucija.

**ZAJEDNIČKI PARLAMENTARNI ODBORI, FORMIRANjE, OBAVEZE I PRAKSA**

Kada Sporazum o stabilizaciji i pridruživanju (SSP) ratifikuju država koja se pridružuje, Evropski parlament i svih 27 država članica EU, ostaje da Savet ministara EU potvrdi SSP u ime Evropske unije, čime će Sporazum stupiti na snagu, a Srbija dobiti status države pridružene Evropskoj uniji[[11]](#footnote-11).

Stupanjem na snagu SSP, između ostalog, formiraju se i nova zajednička tela za njegovo sprovođenje i to:

1. Savet za stabilizaciju i pridruživanje, koji je zadužen za praćenje sprovođenja Sporazuma na najvišem političkom nivou. Sastav čine predstavnici Evropske komisije i Saveta Evropske unije sa strane EU i ministri u Vlade Srbije. Osnovno zaduženje Saveta je da rešava otvorena pitanja nastala u toku sprovođenja Sporazuma.

2. Odbor za stabilizaciju i pridruživanje, koji pomaže u radu Savetu za stabilizaciju i pridruživanje. Odbor je sastavljen od predstavnika Evropske komisije, s jedne strane, i predstavnika Vlade Srbije, s druge stranena nivou eksperata. Odbor predstavlja ključno telo koje će se baviti sprovođenjem Sporazuma i daljim preciziranjem njegovih odredbi.

3. Parlamentarni odbor za stabilizaciju i pridruživanje, koji se formira kao forum u kojem će se poslanici Narodne skupštine Republike Srbije i Evropskog parlamenta sastajati i razmenjivati mišljenja.

Kada Sporazum stupi na snagu, Narodna skupština i Evropski parlament će, u skladu sa članom 125. Sporazuma, obrazovati Zajednički parlamentarni odbor za stabilizaciju i pridruživanje koji čine poslanici nacionalnog parlamenata i poslanici Evropskog parlamenta.

Poslovnik Evropskog parlamenta, takođe, predviđa obrazovanje zajedničkih parlamentarnih odbora sa pridruženim državama ili sa državama sa kojima su počeli pregovori o pristupanju (član 200.). Na osnovu toga, ovi odbori obrazuju se u skladu sa postupcima određenim u odgovarajućim ugovorima i sprovode se po načelu jednake zastupljenosti delegacija Evropskog parlamenta i nacionalnog parlamenta. Članove zajedničkog parlamentarnog odbora imenuju oba parlamenta i dužina njihovog mandata određuje se u skladu sa pravilima i praksom parlamenata. Odbori donose poslovnike (što predviđa i SSP) koje podnose na saglasnost Evropskom i nacionalnom parlamentu a izbor članova i formiranje stručne službe sprovodi se uobičajeno po proceduri predviđenoj za formiranje parlamentarnih delegacija.

Na osnovu uvida u tekstove poslovnika zajedničkih parlamentarnih odbora zemalja koje su ih već obrazovale, primetno je, da su ovi akti, po formi i sadržaju, skoro identični.[[12]](#footnote-12) Zbog toga će se, prilikom analize njihovog rada u nacionalnim parlamentima, ukazati samo na organizacione različitosti kada su u pitanju ovi odbori. Glavni zadatak odbora prema poslovnicima, jeste razmatranje svih aspekata odnosa između države kandidata i Evropske unije, a naročito sprovođenje sporazuma o stabilizaciji i pridruživanju zbog čega odbor ima ulogu i foruma za razmenu mišljenja.

Kao najznačajnije telo odbora, izdvaja se biro koji je zadužen za usklađivanje aktivnosti i utvrđivanje predloga dnevnog reda. Biro je sastavljen od predsednika delegacije nacionalnog parlamenta i delegacije Evropskog parlamenta kao i njihovih zamenika. Na predlog Biroa moguće je podnositi preporuke Evropskom parlamentu, nacionalnom parlamentu, Savetu (ministara) i Evropskoj komisiji pod uslovom da ih podrži većina članova odbora. Odbor se sastaje najmanje dva puta godišnje, naizmenično u Briselu/Strazburu i zemlji koja se pridružuje. Sednicama naizmenično predsedavaju predsednici parlamentarnih delegacija i njima mogu prisustvovati i učestvovati u radu članovi saveta za pridruživanje, članovi vlade, članovi Saveta (ministara), Evropske komisije i bilo koje drugo lice, ako Biro tako odluči. Sednice su otvorene za javnost, osim ako članovi ne odluče drugačije. Na početku svake sednice usvaja se predlog dnevnog reda i zapisnik sa prethodne sednice, dok se na kraju, usvajaju preporuke i završna izjava koja, zapravo, predstavlja zajedničke stavove.[[13]](#footnote-13) Radni jezik na sednicama jedan je od službenih jezika EU ili službeni jezik države, a po potrebi, biro će odlučiti i o prevođenju, u skladu sa unutrašnjim pravilnikom Evropskog parlamenta.

Zajednički parlamentarni odbor ima i sekretarijat koji sa sastoji od sekretarijata Evropskog parlamenta koji sarađuje sa službenicima koje odredi nacionalni parlament. Putne troškove i dnevnice članova odbora i službenika, isplaćuju parlamenti koji su ih imenovali, dok druge troškove (održavanje sednica, ostale aktivnosti) ravnopravno dele nacionalni parlament i Evropski parlament. Predlozi o izmenama i dopunama poslovnika zajedničkog parlamentarnog odbora, odbor podnosi nacionalnom parlamentu i Evropskom parlamentu.

**Estonija**

Saradnja sa Evropskim parlamentom institucionalizovana je 1997. godine kada je obrazovan Zajednički parlamentarni odbor. Ovome je prethodila Odluka Evropskog parlamenta (1996.) i Rezolucija estonskog Parlamenta (1998.). Stručnu i tehničku pomoć estonskim članovima Odbora pružali su zajedno Sekretarijat delegacije Zajedničkog parlamentarnog odbora Estonija – EU (pri Odeljenju za inostrane poslove) i služba Odbora za inostrane poslove.

**Kipar**

Nakon plenarne rasprave na temu „Prijava Kipra za pridruživanje Evropskoj uniji i neophodnost za preduzimanje aktivnosti na njegovoj promociji“ Skupština je usvojila Rezoluciju o nameri da obrazuje zajednički parlamentarni odbor Kipar – EU i uputila je Evropskom parlamentu koji je prihvatio ovu inicijativu i doneo Odluku o obrazovanju Zajedničkog parlamentarnog odbora Kipar - EU, 1992. godine.[[14]](#footnote-14) Odbor je imao ukupno 24 člana, po 12 iz Evropskog parlamenta i isto toliko iz kiparskog. Teme koje su članovi razmatrali, odnosile su se najviše na proces pridruživanja i pregovaranja ali i na proširenje EU, Evro-mediteransku politiku, zajedničku spoljnu i bezbednosnu politiku, budućnost EU kao i na druga pitanja od zajedničkog interesa (trgovina, poljoprivreda, ekologija itd). Odbor je bio aktivan sve do marta 2004. godine kada je Kipar, nedugo potom, postao član EU (1. maj 2004.).

Za potrebe rada članova Zajedničkog parlamentarnog odbora Kipar – EU, u kiparskom Parlamentu, obrazovana je posebna jedinica – Služba za inostrane poslove koja je pružala stručnu i administrativnu pomoć članovima.

**Litvanija**

Zajednički odbor EU-Litvanija formiran je na osnovama Evropskog sporazuma iz 1996. godine, kao i Odluci Sejma (Donjeg doma) iz septembra 1997. godine, koju je usvojio Plenum. Zajednički parlamentarni odbor činilo je po 12 poslanika iz Evropskog parlamenta i iz Sejma. U maju 1998. godine Kolegijum Sejma usvojio je Pravila rada Zajedničkog odbora, a glavni zadaci su bili da razmatra sve aspekte odnosa Litvanije i Evropske unije, posebno u vezi sa implementacijom Evropskog sporazuma i pripreme Litvanije za članstvo u Evropskoj uniji. Kolegijum Sejma, takođe je imenovao članove sekretarijata Zajedničkog parlamentarnog odbora, od strane Parlamenta Litvanije. U praksi, dodatnu profesionalnu i tehničku pomoć radu ovog odbora pružali su zaposleni u sekretarijatu Odbora za evropske integracije. Nije menjana organizaciona struktura u vezi sa osnivanjem Zajedničkog parlamentarnog odbora.

**Makedonija**

Zajednički parlamentarni odbor EU – Republika Makedonija osnovan je Rezolucijom Evropskog parlamenta 10. marta 2004. godine i Odlukom Skupštine od utvrđivanju sastava delegacije Republike Makedonije pri Zajedničkom parlamentarnom odboru, od 7 decembra 2004. godine.[[15]](#footnote-15) Prethodno je makedonska Skupština, postupajući u skladu sa članom 114. Sporazuma o stabilizaciji i pridruživanju, usvojila Odluku o izboru predsednika, potpredsednika, članova i zamenika članova delegacije Skupštine Republike Makedonije u Odboru za stabilizaciju i pridruživanje, koju je predložila Komisija za izbore i imenovanja.

Za potrebe rada Zajedničkog parlamentarnog odbora, obrazovana je i posebna služba Odbora. Aktivnosti Odbora predstavljene su i u Bilten koji zajednički objavljuju Skupština, Ministarstvo inostranih poslova i Makedonski informativni centar. Bilten se objavljuje na internet stranici Odbora, na engleskom jeziku, jednom mesečno.[[16]](#footnote-16)

**Mađarska**

U periodu između 1992. i 2002. godine, Odbor za evropske poslove ujedno je funkcionisao i kao Zajednički parlamentarni odbor Republike Mađarske i Evropskog parlamenta čiji članovi su se sastajali dva puta godišnje. Odbor je predstavljao forum za razmenu mišljenja između poslanika mađarskog i Evropskog parlamenta ne samo o procesu pregovaranja i pridruživanja već i o političkim aspektima kroz usvajanje zajedničkih preporuka i/ili zajedničkih izjava, upućenih Parlamentu, Vladi, Evropskoj komisiji i Savetu (ministara). Predsedavajući mađarskog dela Zajedničkog parlamentarnog odbora, dostavljao je ove akte nadležnim telima Parlamenta i Vlade.

**Hrvatska**

Kao novi oblik saradnje i političkog dijaloga Hrvatskoga sabora i Evropskog parlamenta, osnovan je Zajednički parlamentarni odbor Republika Hrvatska i Evropska unija, na osnovu Sporazuma o stabilizaciji i pridruživanju.[[17]](#footnote-17) Odbor je obrazovan 2004. godine odlukama EP i Hrvatskoga sabora čime je EP realizovao načelo individualnog pristupa Evropskoga parlamenta, Republici Hrvatskoj, sa kojom se od 1992. do 2004. godine saradnja odvijala u okviru zemalja Jugoistočne Evrope. Hrvatski sabor doneo je Odluku o izboru članova Zajedničkog parlamentarnog odbora Republika Hrvatska i Evropska unija, u skladu sa Ustavom Republike Hrvatske.[[18]](#footnote-18) Sabor je izabrao 15 članova Odbora i isto toliko zamenika članova koji odražavaju zastupljenost poslaničkih grupa u Hrvatskom saboru.[[19]](#footnote-19)

Između 2004. i 2012. godine, predsedavajući hrvatskog dela Zajedničinog parlamentarnog odbora bio je predsednik Odbora za inostrane poslove Hrvatskog sabora (član vladajuće stranke a nakon 2012. predsedavajući je bio član parlamentarne manjine) zbog čega su svu administrativnu pomoć pružali zaposleni u službi Odbora za inostrane poslove. Ovako je bilo sve do 2012. godine kada je sa novim (trenutnim) sazivom, Sabor oformio Kancelariju za međunarodne i evropske poslove u kojoj se obavljaju stručni, savetodavni, organizacioni, prevodilački, koordinacioni i administrativni poslovi za potrebe Sabora, posebno za predsednika i potpredsednike Sabora, predsednike radnih tela, šefove međunarodnih delegacija kao i za potrebe hrvatske delegacije u Zajedničkom parlamentarnom odboru.[[20]](#footnote-20)

Od svog osnivanja, Zajednički parlamentarni odbor održao je ukupno 17 sednica na kojima su se razmenjivala iskustva o svim najvažnijim aspektima pristupanja Hrvatske Evropskoj uniji. Poslednji sastanak održan je u Hrvatskoj 29. i 30. aprila 2013. godine.

**Poljska**

Zajednički odbor EU-Poljska formiran je na osnovama Evropskog sporazuma, Odluke evropskog parlamenta iz januara 1992. godine i Rezolucije Kolegijuma Sejma (Donjeg doma) iz 1993. godine, kao i Rezolucije Senata iste godine. U početku, od strane oba doma delegacija je imala 15, potom 12 članova ( 9 poslanika, 3 senatora). Delegacija se birala na četvorogodišnji mandat, u skladu sa proporcijom partija predstavljenih u plenumu, dok je praksa bila da predsednik Delegacije bude i predsednik Odbora za evropske integracije. Stručnu podršku radu Zajedničkog parlamentarnog odbora, kao i Odboru za evropske integracije, sa strane Poljske, pružala je posebna organizaciona jedinica u okviru Biroa za međunarodne odnose, koja je formirana 1999. godine, a prethodno su to bila samo dva zaposlena.

**Rumunija**

Odbor za evropske integracije Parlamenta Rumunije osnovan je 1995. godine Rezolucijom parlamenta, kada je Rumunija i podnela zahtev za članstvo u Evropskoj uniji. Ovaj odbor doneo je sopstvene procedure/pravila rada, ali je imao isti status i prava i obaveze kao i stalna radna tela. Ovaj odbor odigrao je glavnu ulogu u procesu pridruživanja, kasnije pregovora o pristupanju Evropskoj uniji, te je praktično činio sastavni deo delegacije zajedničkog parlamentarnog odbora Evropska unija-Rumunija. U nadležnosti ovog odbora bilo je:

- staranje o tome da su sve odredbe Sporazuma o pridruživanju Rumunije Evropskoj uniji implementirane, a ciljevi Nacionalne strategije ispunjeni;

- učestvovanje, u okviru Zajedničkog parlamentarnog Odbora Rumunije i Evropske unije, u debatama o svim aspektima odnosa između Rumunije i Evropske unije, posebno onima koje se odnose na sprovođenje Sporazuma o pridruživanju Evropskoj uniji;

- davanje mišljenja o zakonskim inicijativama u vezi sa evropskim integracijama, kako bi rumunski zakoni bili usklađeni u što kraćem roku sa evropskim zakonodavstvom, tržišna ekonomija ojačana, a njena integracija u strukture i mehanizme Evropske unije znatno ubrzane;

- ovlašćenje za posebno razmatranje i davanje mišljenja na predloge zakona koji se usklađuju sa pravnim tekovinama Evropske unije, uz saglasnost najmanje jedne trećine svojih članova.

**Slovačka**

Zajednički parlamentarni odbor Republika Slovačka – EU obrazovan je 1995. godine u skladu sa odredbama Sporazuma o pridruživanju. Odbor je bio prilično nezavisan u radu od izvršne vlasti i predstavljao je vezu sa Evropskim parlamentom i pridruženim državama Unije. Sednice Odbora završavale su se usvajanjem završne deklaracije sa preporukama. Obaveza predsednika Odbora za evropske integracije bila je da deklaraciju sa preporukama dostavi odgovarajućim telima u Narodnoj skupštini i Vladi.

Prema iskustvu Slovačke, poželjno je da poslanici – članovi nacionalne delegacije pri Zajedničkom parlamentarnom odboru, pre svake sednice, zauzmu jedinstven stav o svakom pitanju o kojem će se raspravljati na samoj sednici, kako bi se lakše usvojila završna deklaracija sa preporukama.

Služba Odbora za Evropske integracije davala je svu neophodnu pomoć slovačkim poslanicima u Zajedničkom parlamentarnom odboru.

**Slovenija**

Državni zbor je dva puta donosio odluke o imenovanju članova slovenačke delegacije pri Zajedničkom parlamentarnom odboru. Nakon održavanja parlamentarnih izbora, dolazilo je i do promene u sastavu delegacije: prvi put 1998. godine i drugi, 2001. godine. Za 6 godina, koliko je Odbor postojao, članovi su razmatrali sve aspekte procesa pridruživanja i nadgledali sprovođenje Sporazuma o pridruživanju. U periodu 2000-2004 postojala je praksa da sednicama prisustvuju predstavnici Vlade, predstavnik zemlje koja je predsedavala Savetom (ministara) i Evropske komisije koji su, u tom prvom delu sastanka, razmatrali različita pitanja od administrativne i ekonomske reforme u Sloveniji, jačanja administrativnih kapaciteta i pravosuđa, preko privatizacije i pregovora o budžetu i poljoprivredi do zajedničkih politika EU i ljudskih prava. U drugom delu sednice, članovi Odbora razmatrali su pitanja koja je Biro Odbora unapred pripremio.

Članovi slovenačke delegacije su, pre svake sednice Zajedničkog parlamentarnog odbora, održavali pripremne sastanke na kojim su se upoznavali sa predlogom dnevnog reda i, u skladu sa svakom tačkom, određivali i adekvatnog izvestioca. Ove pripreme kao i izlaganje izvestioca, služile su kao platforma za raspravu na sednicama.

Pripremnim sastancima redovno su prisustvovali predstavnici vladinih pregovaračkih grupa, kao i predstavnici Vladine kancelarije za evropske poslove, zatim predstavnici ministarstava i to: inostranih poslova, pravosuđa i unutrašnjih poslova. Sednicama su takođe prisustvovali članovi Misije Republike Slovenije pri Evropskoj uniji u Briselu, službenici vladine Kancelarije za medije i Odeljenja za odnose sa javnošću.

Stručnu i administrativnu pomoć članovima Odbora pružali su zaposleni u Odboru za evropske poslove.

**Crna Gora**

Parlamentarni odbor Evropske unije i Crne Gore za stabilizaciju i pridruživanje ustanovljen je na osnovu odluke Konferencije predsednika Evropskog parlamenta od 10. juna 2010. godine, Odluke Skupštine Crne Gore od 1. juna 2010. godine, i na osnovu Sporazuma o stabilizaciji i pridruživanju između EU i Crne Gore (pre svega člana 125). Odluku o imenovanju članova Parlamentarnog odbora Evropske unije i Crne Gore za stabilizaciju i pridruživanje doneo je Kolegijum predsednika Skupštine Crne Gore.

Osnovne organizacione i proceduralne karakteristike Odbora definisane su Poslovnikom Parlamentarnog odbora Evropske unije i Crne Gore za stabilizaciju i pridruživanje (POSP), koji je usvojen na prvom konstitutivnom sastanku, održanom u Briselu 27. i 28. septembra 2010. godine[[21]](#footnote-21).

U Skupštini je formiran Sekretarijat u cilju pružanja tehničke i stručne podrške ovom Odboru, kao i obezbeđivanja komunikacije sa Evropskim parlamentom. Sekretarijat ima tri zaposlena i sarađuje sa zaposlenima u Službi koji, zavisno od tema, pripremaju informacije po tačkama dnevnog reda i koordinira njihov rad. Pri izboru članova Sekretarijata vodilo se računa o znanju i iskustvu u oblasti evropskih integracija, poziciji u Službi kako bi mogli da koordiniraju posao, kao i neophodnom znanju engleskog jezika.

**Češka**

Evropski sporazum iz oktobra 1993. godine o pridruživanju Republike Češke Evropskoj uniji, članovima 110-112 stvorio je osnovu za formiranje Zajedničkog parlamentarnog odbora za pridruživanje Češke i Evropskog parlamenta, u kojoj su bili jednako zastupljeni češki senatori i poslanici, kao i predstavnici Evropskog parlamenta. Zajednički odbor dobio je konkretan mandat i stvorio platformu za razmenu mišljenja između nacionalnih i evropskih zakonodavaca o pitanjima u vezi sa pregovorima o pristupanju. Češku je u ovom Odboru predstavljalo 15 poslanika i pet senatora i oni su zapravo činili Stalnu delegaciju češkog Parlamenta za saradnju sa Evropskim parlamentom.

***Izvori informacija:***

* *„Analiza nacionalnih struktura za pregovaranje sa Evropskom unijom“,* Biljana Jovanović, Centar za demokratsku tranziciju, Podgorica, 2011. godina
* *European Centre for Parliamentary Research and Documentation - Request 1542 „Role of Parliament in the EU Accession Negotiation Process“*
* *European Centre for Parliamentary Research and Documentation - Request*2286 **„**Stabilisation and Association Parliamentary Committee - Joint Parliamentary Committee“, (JPC)

Istraživanje uradile:

Katarina Ristić,

samostalni savetnik-istraživač

Milana Šteković,

viši savetnik-istraživač

1. Internet: <http://www.riigikogu.ee/index.php?id=34642> [↑](#footnote-ref-1)
2. Internet: <http://www.cosac.eu/en/> [↑](#footnote-ref-2)
3. Internet: <http://www.parlament.hu/internet/plsql/ogy_biz.keret_frissit?p_szerv=&p_ckl=39&p_biz=A340&p_fomenu=31&p_almenu=10&p_rec=&p_nyelv=EN> [↑](#footnote-ref-3)
4. Evropski sporazum je poseban sporazum o pridruživanju, koji je Evropska unija potpisala sa državama srednje i istočne Evrope. U slučaju zemalja zapadnog Balkana, to je sporazum o stabilizaciji i pridruživalju. [↑](#footnote-ref-4)
5. Internet: <http://www.sabor.hr/Default.aspx?art=20382&sec=2397> [↑](#footnote-ref-5)
6. Internet: <http://www.sabor.hr/Default.aspx?sec=1207> [↑](#footnote-ref-6)
7. Internet: <http://www.ipexlpp.europarl.europa.eu/IPEXL-WEB/parliaments/institution/skrad.do> [↑](#footnote-ref-7)
8. Odluka o uspostavljanju strukture za pregovore o pristupanju Crne Gore Evropskoj uniji, „Službeni list CG” br. 9/12

   <http://www.mip.gov.me/en/images/stories/EI_download/Odluka_o_uspostavljanju_strukture_za_pregovore_o_pristupanju_Crne_Gore_Evropskoj_Uniji.pdf> [↑](#footnote-ref-8)
9. Odluka o izmjenama i dopunama Poslovnika Skupštine Crne Gore, „Službeni list CG“, br. 25/12 <http://www.skupstina.me/cms/site_data/DOC24/868/868.PDF> [↑](#footnote-ref-9)
10. Akcioni plan za jačanje zakonodavne i kontrolne uloge Skupštine Crne Gore u 2013. godini, mart 2013, <http://www.skupstina.me/cms/site_data/Akcioni_plan_2013%20god.pdf> [↑](#footnote-ref-10)
11. Bez obzira što je ušla u članstvo EU 1. jula 2013. godine, Hrvatska neće ratifikovati SSP sa Srbijom,već samo „Protokol o prilagođavanju Prelaznog trgovinskog sporazuma i SSP ulasku Hrvatske u EU“, koji se trenutno pregovara. [↑](#footnote-ref-11)
12. Biblioteka Narodne skupštine raspolaže tekstovima poslovnika Kipra, Republike Hrvatske i Crne Gore a Poslovnik Zajedničkog parlamentarnog odbora EU – Republika Makedonija, dostupan je na internet stranici:

    <http://www.sobranie.mk/en/default-en.asp?ItemID=D4A8729BF1E41D418B93A6202681924E> [↑](#footnote-ref-12)
13. Internet: <http://www.sobranie.mk/en/default.asp?ItemID=2AA75EEAA3E72446BC2525BE62F39283> [↑](#footnote-ref-13)
14. Internet: <http://www.parliament.cy/parliamenteng/006_06_02_03.htm> [↑](#footnote-ref-14)
15. Internet:

    <http://www.sobranie.mk/default-mk.asp?ItemID=B052DC5680964D41A79CCA558F2A68E4> [↑](#footnote-ref-15)
16. Internet: <http://www.sobranie.mk/en/default.asp?ItemID=CEE41DE39BB6AE418F649169124C2222> [↑](#footnote-ref-16)
17. Internet: <http://www.sabor.hr/Default.aspx?sec=5305> [↑](#footnote-ref-17)
18. Odluka je donesena 2004. godine i tada pravni osnov bio sadržan u članu 80. Ustava koji se odnosio na nadležnosti Hrvatskog sabora.

    Internet: <http://www.usud.hr/uploads/Redakcijski%20prociscen%20tekst%20Ustava%20Republike%20Hrvatske,%20Ustavni%20sud%20Republike%20Hrvatske,%2023.%20ozujka%202011.pdf> [↑](#footnote-ref-18)
19. Internet: <http://www.europarl.europa.eu/delegations/en/d-hr/home.html> [↑](#footnote-ref-19)
20. Internet: <http://www.sabor.hr/Default.aspx?sec=5428> [↑](#footnote-ref-20)
21. Poslovnik Parlamentarnog odbora Evropske unije i Crne Gore za stabilizaciju i pridruživanje dostupan je na srpskom jeziku u bazi podataka Biblioteke. [↑](#footnote-ref-21)